Nafarroako Parlamentuko Mahaiak, 2018ko maiatzaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Miren Aranoa Astigarraga andreak aurkezturiko mozioa, zeinaren bidez Hezkuntza Departamentua premiatzen baita berehala har dezan konpromiso irmoa Hezkuntzaren arloan gastu publikoa arrazionalizatzeko neurriei buruzko apirilaren 20ko 14/2012 Errege Lege Dekretuaren aplikaziotik heldu diren murrizketak lehengoratzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko maiatzaren 14an

Lehendakaria: Ainhoa Aznárez Igarza

MOZIOAREN TESTUA

EH Bildu Nafarroa talde parlamentarioko foru parlamentari Miren Aranoa Astigarraga andreak, Legebiltzarreko Erregelamenduan ezarritakoaren babesean, honako mozio hau aurkezten du, Hezkuntza Batzordean eztabaidatzeko:

Aurreko legegintzaldietan, UPN-PSN gobernuekin, Nafarroako hezkuntza-sistemak murrizketa etengabeak pairatu ditu, bai azpiegituren arloan bai giza baliabideen nahiz baliabide materialen arloan eta langileen lan-balditzetan ere. Hezkuntza Departamentuarekiko utzikeriak, planifikazio ezarekin batera, eragin zuzena izan zuen hezkuntzaren kalitatean eta gure erkidegoko hezkuntza-sistemaren egonkortasunean.

2012an, egoera horrek inflexio-puntu bat pairatu zuen Hezkuntzaren arloan gastu publikoa arrazionalizatzeko neurriei buruzko apirilaren 20ko 14/2012 Errege Lege Dekretuarekin; izan ere, Nafarroan aplikatu zenean igo egin ziren ratioak, igo egin zen irakasleen eskola-zama eta areagotu egin ziren murrizketak bajen ordezkapenetan eta irakasleen baimenetan.

Nafarroako Gobernuaren 2015-2019 legegintzaldirako programa-akordioan besteak beste jasotzen da murrizketa horiek lehengoratzea. Gure ustez, aldaketaren gobernuaren helburu lehenetsi bat izan behar du hezkuntzaren kalitateari eta langileen eskubideei eusteak.

Hori guztia dela-eta, ondoko erabaki proposamena aurkezten dugu:

1. Nafarroako Parlamentuak Nafarroako Gobernuko Hezkuntza Departamentua premiatzen du berehala har dezan konpromiso irmo bat Hezkuntzaren arloan gastu publikoa arrazionalizatzeko neurriei buruzko apirilaren 20ko 14/2012 Errege Lege Dekretuaren aplikaziotik heldu diren murrizketak lehengoratzeko: ratioak, irakasleen eskola-orduak eta bajen ordezkapenak eta irakasleen baimenak.

2. Nafarroako Parlamentuak Nafarroako Gobernuko Hezkuntza Departamentua premiatzen du 2019-2020 ikasturterako irakasle guztien eskola-orduak lehengoratzeko finantzaketa eta ahokatze juridikoa bermatzeko konpromisoa har dezan.

Iruñean, 2018ko maiatzaren 4an

Foru parlamentaria: Miren Aranoa Astigarraga